《筑堤》
清代·李林芳

潮退鼓声欢，潮来鼓声靡。一鼓遏洪流，鼓衰潮益驶。

我家江南湄，卑湿那足齿。力田四十年，秋成未一纪。

汩湮乃其常，不湮特偶耳。今夏势更恶，大工方未已。

蛟鳄恋旧乡，仍欲窟其里。一跃水倒流，再跃涛四起。

畚锸勤万夫，不供一掉尾。野老泣向天，帝阍安可启。

归视索逋人，络绎如流水。

作者简介：李林芳，字兰畦，嘉鱼人。诸生。有《养真山人遗草》。